Kahdeksasluokkalaisen Rosa Oksasen ruokalautasella tuli lokakuussa vastaan musta pieni toukka. Kuva matolöydoksestä kouluruuan seassa levisi nopeasti sosiaalisessa mediassa. Kohu ei ole vaikuttanut kouluruuan menekkiin Lahdessa.

Lahtelaisessa Tiirismaan koulussa levisi pari viikkoa sitten Facebookin välityksellä kuva mustasta noin sentin mittaisesta toukasta ruokalautasella. Kuvan ottanut ja löydöksen tehnyt kahdeksasluokkalainen Rosa Oksanen kertoo törmänneensä matoon pähkinöiden seassa.

Tällä hetkellä koulussa ei liene yhtäkään oppilasta, joka ei olisi kuullut muutaman viikon takaisesta "matolöydöstä".

Kyselykierros Tiirismaan koulun käytävillä paljastaa, että oppilaiden mukaan matoja on löytynyt aiemminkin. Kuluneen syksyn aikana matoja tai toukkia on löytynyt muun muassa kiisseleistä, perunoista ja makaronilaatikosta, oppilaat kertovat.

"Ruuassa voi joskus olla yllätyksiä"

Kouluruokia valmistavan Lahden Aterian toimitusjohtaja Tuulia Pelli ei kiistä matolöydöksiä.

- On mahdollista, että kouluruoasta on löytynyt matoja. Aika ajoin niitä löytyy, mutta pähkinöistä en ole kuullut koskaan matoja löytyneen.

Pelli kertoo, että yleisimmin matoja on salaatissa.

On tärkeää, jos ruuasta löytyy jotain sinne kuulumatonta, siitä kerrotaan keittäjille. Tuulia Pelli

- Merkittävä syy löydöksiin on se, että vihanneksiin ei käytetä sellaisia myrkkyjä, mikä tappaisi kaikki madot. On toisaalta myös puhtaan ruoan merkki, että sieltä joskus löytyy haittaeläimiä. Kaikkea tarjottavaa ruokaa ei steriloida vaan siellä voi joskus olla yllätyksiä joukossa.

Lahden Aterian toimitusjohtaja Tuulia Pelli peräänkuuluttaa avointa keskustelua epäilyttävistä löydöksistä. Tiirismaan koulun toukkalöydöksessä sana kiiri oppilaiden kesken, mutta koulun keittäjien korviin viesti löydöksestä ei kantautunut.

- On tärkeää, jos ruuasta löytyy jotain sinne kuulumatonta, siitä kerrotaan keittäjille. Tällaiset asiat pitää aina tutkia ja selvittää, miten mahdolliset ötökät ovat päässeet ruuan sekaan.

Pähkinöiden seasta löytynyt toukka ja siitä syntynyt kohu ei ole Lahden Aterian mukaan vaikuttanut kouluruuan kysyntään.

- Kouluruoan menekki on jopa lisääntynyt viime aikoina, Tuulia Pelli summaa.